ΚΑΝΟΝΙΣΜΟΣ (ΕΚ) αριθ. 3072/94 ΤΟΥ ΣΥΜΒΟΥΛΙΟΥ της 12ης Δεκεμβρίου 1994 για το άνοιγμα και τον τρόπο διαχείρισης κοινοτικής δασμολογικής ποσόστωσης για το κατεψυγμένο κρέας βοοειδών που υπάγεται στον κωδικό ΣΟ 0202, καθώς και για τα προϊόντα που υπάγονται στον κωδικό ΣΟ 0206 29 91 (πρώτο εξάμηνο 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι, για το κατεψυγμένο κρέας βοοειδών που υπάγεται στον κωδικό ΣΟ 0202 και τα προϊόντα που υπάγονται στον κωδικό ΣΟ 02026 29 91, η Κοινότητα ανέλαβε τη δέσμευση, στα πλαίσια της Γενικής Συμφωνίας Δασμών και Εμπορίου (GATT), να ανοίξει ετήσια κοινοτική δασμολογική ποσόστωση με δασμό 20 % και χωρίς εισφορά, το συνολικό ύψος της οποίας, εκφρασμένο σε βάρος κρέατος χωρίς κόκαλα, έχει καθοριστεί σε 53 000 τόνους-

ότι προβλέφθηκε, σύμφωνα με τα αποτελέσματα των πολυμερών εμπορικών διαπραγματεύσεων του Γύρου της Ουρουγουάης, η εφαρμογή των οποίων προβλέπεται από 1ης Ιουλίου 1995, να διατηρηθεί η ποσόστωση αυτή στο πλαίσιο του καθεστώτος "συνήθους πρόσβασης"- ότι, κατά συνέπεια, ενδείκνυται στο στάδιο αυτό να ανοιχθεί η εν λόγω ποσόστωση για το πρώτο εξάμηνο του 1995 και για ποσότητα αντίστοιχη για την περίοδο αυτή του έτους, ήτοι 50 % των 53 000 τόνων που διατίθενται για το 1995- ότι η υπόλοιπη ποσότητα θα ανοίξει μετά την έναρξη ισχύος και με βάση τις διατάξεις εφαρμογής των προαναφερθέντων αποτελεσμάτων-

ότι πρέπει να διασφαλιστεί η ισότιμη και συνεχής πρόσβαση στην εν λόγω ποσόστωση, όλων των ενδιαφερομένων της Κοινότητας και η αδιάκοπη εφαρμογή του δασμού που προβλέπεται για την ποσόστωση αυτή σε όλες τις εισαγωγές των εν λόγω προϊόντων μέχρι την εξάντληση της ποσόστωσης-

ότι το καθεστώς αυτό συνίσταται στην κατανομή από την Επιτροπή των διαθέσιμων ποσοτήτων μεταξύ των παραδοσιακών εμπορευμάτων και των εμπορευμάτων που ενδιαφέρονται για το εμπόριο του βοείου κρέατος- ότι, για τους εμπορευόμενους της δεύτερης κατηγορίας, θα πρέπει εντούτοις να ληφθούν υπόψη μόνον οι ποσότητες ενός ορισμένου ύψους που είναι αντιπροσωπευτικές των συναλλαγών με τις χώρες που πρέπει να θεωρούνται ως τρίτες χώρες στις 31 Δεκεμβρίου 1994-

ότι είναι σκόπιμο να διασφαλίζεται, για τους εμπορευόμενους της πρώτης κατηγορίας των νέων κρατών μελών, η ισότιμη συμμετοχή στην κατανομή των διαθέσιμων ποσοτήτων- ότι, σχετικά με τους αυτούς, ενδείκνυται, κατά συνέπεια, να λαμβάνονται υπόψη ως ποσότητες αναφοράς που δίνουν πρόσβαση στο τμήμα που επιφυλάσσεται στους εισαγωγείς που αποκαλούνται "παραδοσιακοί", οι εισαγωγές που πραγματοποίησαν από την 1η Ιουλίου 1991 έως τις 30 Ιουνίου 1994, στα νέα κράτη μέλη, προϊόντων προέλευσης χωρών που πρέπει να θεωρούνται ως τρίτες χώρες στις 31 Δεκεμβρίου 1994 και αντιστοιχούν στα προϊόντα που υπόκεινται σε ποσοστώσεις- ότι η επιλογή των ετών αυτών υπαγορεύεται από την ανάγκη εξασφάλισης της αντιπροσωπευτικότητάς τους και προκειμένου να αποφευχθεί η λήψη υπόψη ενδεχόμενων κερδοσκοπικών εισαγωγών-

ότι οι λεπτομέρειες εφαρμογής του παρόντος κανονισμού πρέπει να θεσπιστούν με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1)- ότι, ωστόσο, μόνον η Επιτροπή πρέπει να αναλάβει αποκλειστικά την κατανομή των διαθέσιμων ποσοτήτων λαμβάνοντας υπόψη τον τεχνικό χαρακτήρα των αποφάσεων αυτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται για το πρώτο εξάμηνο το έτους 1995 κοινοτική δασμολογική ποσόστωση για το κατεψυγμένο κρέας βοοειδών που υπάγεται στον κωδικό ΣΟ 0202 και τα προϊόντα που υπάγονται στον κωδικό ΣΟ 0206 20 91, συνολικής ποσότητας 26 500 τόνων, εκφρασμένης σε βάρος κρέατος χωρίς κόκαλα.

Για την καταχώρηση στην εν λόγω ποσόστωση, 100 χιλιόγραμμα κρέατος με κόκαλα ισοδυναμούν με 77 χιλιόγραμμα κρέατος χωρίς κόκαλα.

2. Για τους σκοπούς του παρόντος κανονισμού, ως κατεψυγμένο κρέας νοείται το κρέας το οποίο, κατά τη στιγμή της εισαγωγής στο τελωνειακό έδαφος της Κοινότητας, παρουσιάζεται κατεψυγμένο με εσωτερική θερμοκρασία ίση ή κατώτερη των 12o C.

3. Στα πλαίσια της ποσοστώσεως που αναφέρεται στην παράγραφο 1, ο εφαρμοστέος δασμός του κοινού δασμολογίου καθορίζεται σε 20 % και η εισφορά σε 0 %.

Άρθρο 2

Η ποσόστωση που αναφέρεται στο άρθρο 1 διαιρείται σε δύο μέρη:

α) το πρώτο τμήμα, που ισούται με 80 %, ήτοι με 21 200 τόνους κατανέμονται μεταξύ:

- των εισαγωγέων της Κοινότητας, στη σύνθεση που θα έχει στις 31 Δεκεμβρίου 1994, οι οποίοι μπορούν να αποδείξουν ότι κατά τη διάρκεια των τριών τελευταίων ετών έχουν εισάγει κατεψυγμένα κρέατα που υπάγονται στον κωδικό ΣΟ 0202 και προϊόντα που υπάγονται τον κωδικό ΣΟ 0206 29 91, που αποτελούν αντικείμενο του παρόντος καθεστώτος εισαγωγής,

και

- των εισαγωγέων των νέων κρατών μελών οι οποίοι μπορούν να αποδείξουν ότι έχουν εισάγει στο κράτος μέλος εγκατάστασής τους, κατά τη διάρκεια της περιόδου από 1ης Ιουλίου 1991 έως 30 Ιουνίου 1994, προϊντα που υπάγονται στους προαναφερθέντες κωδικούς ΣΟ, προέλευσης χωρών που πρέπει να θεωρούνται από αυτές ως τρίτες χώρες στις 31 Δεκεμβρίου 1994-

β) το δεύτερο τμήμα, που ισούται με 20 % ήτοι με 5 300 τόνους, κατανέμεται μεταξύ των εμπορευομένων οι οποίοι μπορούν να αποδείξουν τη δραστηριότητά τους, για μια ελάχιστη ποσότητα και κατά τη διάρκεια περιόδου που θα καθοριστεί, στον τομέα του εμπορίου με χώρες θεωρούμενες από αυτές ως τρίτες στις 31 Δεκεμβρίου 1994, βοείων κρεάτων, εκτός από εκείνα που αποτελούν αντικείμενο του παρόντος καθεστώτος, καθώς και εισαγωγής ή εργασιών τελειοποίησης προς επανεξαγωγή ή επανεισαγωγή.

Άρθρο 3

1. Οι λεπτομέρειες εφαρμογής του παρόντος κανονισμού, και ιδίως:

α) η κατανομή των διαθέσιμων ποσοτήτων μεταξύ των επιχειρηματιών που αναέρονται στο άρθρο 2 και

β) οι όροι εκδόσεως και η διάρκεια ισχύος των πιστοποιητικών εισαγωγής

θεσπίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

2. Η κατανομή των διαθέσιμων ποσοτήτων από τους επιχειρηματίες αποφασίζεται από την Επιτροπή.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1994.

Για το Συμβούλιο

Ο Πρόεδρος

J. BORCHERT

(1) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1884/94 (ΕΕ αριθ. L 197 της 30. 7. 1994, σ. 27).